ལན།ཕྱི་ལོ་༢༠༡༦ལོའི་ཟླ་༣པའི་ཚེས་༢༣ཉིན་སྤྱི་ཚོགས་བརྒྱུད་ལམ་ངོ་དེབ་ཐོག་ཏུ།རྡེ་ར་རྡུན་ཁུལ་གྱི་རྒྱ་གར་གྱི་སྨན་ཁང་ཞིག་ཏུ་ཨ་རུ་ན་ཅཱལ་ནས་ཡིན་པའི་མ་སུ་རིའི་གཏན་སློབ་ཀྱི་སློབ་ཕྲུག་ཅིག་ནད་པ་ཆགས་ནས་ཉལ་བསྡད་ཡོད་པ་དང་།ཁོང་གི་ཕ་དེ་དབང་པོ་སྐྱོན་ཅན་ཡིན་པས་ཨ་མས་བལྟ་སྐྱོང་བྱེད་ཀྱི་ཡོད་འདུགདེ་བཞིན་གཅེན་མོ་ཞིག་ཡོད་པ་དེ་ནི་མཐོ་སློབ་ཏུ་བསྐྱོད་བཞིན་ཡོད་པས།ཁོང་ལ་དམིགས་བསལ་ལྟ་སྐྱོང་བྱེད་མཁན་མེད་པའི་གནས་ཚུལ་གོ་བས་སེམས་པ་སྐྱིད་པོ་མ་བྱུང་།ངས་མ་སུ་རི་གཏན་སློབ་ཀྱི་དགེ་རྒན་ཟུར་པ་གཡུང་དྲུང་དང་གྲོགས་པོ་གྲོགས་མོ་ཁག་ཅིག་ལ་འབྲེལ་བ་བྱས་ནས།སློབ་ཕྲུག་དེར་རོགས་པ་བྱེད་རྒྱུ་བྱས་པ་ཡིན།དེ་རྗེས་སོ་སོས་དངུལ་བསྡུས་ནས།ཤིང་ཏོག་སོགས་ཉོས་ཏེ་ཁོང་ལ་ཐུག་ཏུ་ཕྱིན་པ་ཡིན།ཁོས་ང་ཚོ་མཐོང་མ་ཐག་སློབ་ཟུར་ཡིན་པ་ངོ་ཤེས་ཏེ་མིག་ཆུ་བཏང་སོང་།སྐབས་དེར་རྒན་ལགས་ཀྱིས་མི་ཚང་མར་ན་ཚ་འབྱུང་གི་ཡོད་པས་ངུ་དགོས་དོན་མེད་སྐོར་སེམས་གསོ་བྱེད་སྐབས།ཁོས་ང་ལ་ན་ཚ་བྱུང་ནས་ངུ་ཡི་མེད།ཁྱེད་རང་ཚོ་ང་ལ་ཐུག་སར་ཡོང་གི་རེད་བསམ་མ་སོང་།ཁྱེད་རང་ཚོ་སླེབས་དུས་ང་སེམས་པ་སྐྱིད་པོ་བྱུང་ནས་ངུ་ཡི་ཡོད་ཅེས་ལན་འདེབས་བྱས་སོང་།རྗེས་སུ་ང་ཚོ་ཕྱིར་ནང་དུ་སླེབས་ནས།དགོང་མོ་དེར་ངའི་སེམས་ལ་ང་ཚོས་གོམས་པ་གཅིག་བརྒྱབ་དུས་མི་གཞན་ལ་རོགས་པ་དེ་འདྲ་བྱེད་ཐུབ་ཀྱི་ཡོད་ན།མཉམ་རུབ་དང་ཆིག་སྒྲིལ་ཐོག་ནས་ཚོགས་པ་ཞིག་འཛུགས་ནས་བོད་མི་དཀའ་ངལ་འཕྲད་མཁན་ལ་རོགས་པ་བྱེད་ཐུབ་ན་ཡག་པོ་འདུག་བསམ་སོང་།སང་ཉིན་ཚེས་༢༤ཉིན་དེར་གྲོགས་པོ་གྲོགས་མོ།སློབ་ཟུར་ཁག་ཅིག་སོགས་གཞོན་སྐྱེས་རྐྱང་པ་བསྐོངས་ནས།སྤྱི་ཚོགས་ཞབས་ཞུའི་ཚོགས་པ་ཞིག་འཛུགས་ཐུབ་ན་ཡག་པོ་ཡོད་སྐོར་གྲོས་འདོན་བྱས་བྱས་ཏེ་ཚོགས་པ་འདི་བཙུགས་པ་ཡིན།